# อาร์ชดยุกคาร์ล ลูทวิช แห่งออสเตรีย
อาร์ชดยุกคาร์ล ลูทวิช แห่งออสเตรีย  พระนามเต็ม คาร์ล ลูทวิช โยเซ็ฟ มารีอา แห่งฮาพส์บวร์ค–ลอแรน  ทรงเป็นอาร์ชดยุกแห่งออสเตรียและเจ้าชายแห่งฮังการี และเป็นพระอนุชาในจักรพรรดิฟรันทซ์ โยเซ็ฟที่ 1 แห่งออสเตรีย

 พระประวัติ 
อาร์ชดยุกคาร์ล ลูทวิช ประสูติเมื่อวันที่ 30 กรกฎาคม พ.ศ. 2376 ณ กรุงเวียนนา จักรวรรดิออสเตรีย เป็นพระโอรสองค์ที่ 3 ในอาร์ชดยุกฟรันทซ์ คาร์ล แห่งออสเตรีย (พระราชโอรสในจักรพรรดิฟรันทซ์ที่ 2 แห่งโรมันอันศักดิ์สิทธิ์) และเจ้าหญิงโซฟีแห่งบาวาเรีย เมื่อทรงพระเยาว์ อาร์ชดยุกฟรันทซ์ โยเซ็ฟ พระเชษฐาของพระองค์ได้ทรงขึ้นครองราชย์เป็นจักรพรรดิแห่งออสเตรีย ทำให้พระองค์ทรงเป็นรัชทายาทอันดับที่ 1 แห่งจักรวรรดิออสเตรีย (อาร์ชดยุกแฟร์ดีนันท์ มัคซีมีลีอาน พระเชษฐาไม่ได้ทรงอยู่ในลำดับการสืบสันตติวงศ์ เพราะว่าทรงไปเป็นจักรพรรดิแห่งเม็กซิโก) แต่เมื่ออาร์ชดยุกรูดอล์ฟ พระราชโอรสในจักรพรรดิฟรันทซ์ โยเซ็ฟได้ประสูติ พระองค์ก็ทรงถูกเลื่อนไปอยู่ในลำดับ 2 ในลำดับการสืบสันตติวงศ์

แต่เมื่ออาร์ชดยุกรูดอล์ฟ ได้ทรงสิ้นพระชนม์กะทันหันด้วยพระแสงปืน ทำให้พระองค์ได้ทรงถูกเลื่อนมาอยู่ในลำดับที่ 1 อีกครั้ง แต่พระองค์ได้ทรงปฏิเสธที่จะรับตำแหน่งองค์รัชทายาทแห่งจักรวรรดิออสเตรีย-ฮังการี โดยพระองค์ได้ทรงโอนมอบตำแหน่งองค์รัชทายาทให้กับพระโอรสองค์โตของพระองค์ อาร์ชดยุกฟรันทซ์ แฟร์ดีนันท์ ดังนั้น อาร์ชดยุกฟรันทซ์ แฟร์ดีนันท์ก็ทรงดำรงตำแหน่งองค์รัชทายาทตั้งแต่วันนั้นเป็นต้นมา

 อภิเษกสมรส 
พระองค์ทรงอภิเษกสมรสครั้งแรกกับดัชเชสมาเกอเรต้าแห่งซัคเซิน พระราชธิดาในพระเจ้าโยฮันที่ 1 แห่งซัคเซิน และเจ้าหญิงอมาลี่ ออกัสเต้แห่งบาวาเรีย เมื่อวันที่ 4 พฤศจิกายน พ.ศ. 2439 ทั้งสองพระองค์ทรงไม่มีพระโอรสหรือพระธิดาเลย เพราะดัชเชสมาเกอริต้าทรงสิ้นพระชนม์กะทันหันเมื่อวันที่ 15 กันยายน พ.ศ. 2441

ต่อมาทรงอภิเษกสมรสครั้งที่ 2 กับเจ้าหญิงมารีอา แอนนันซิเอต้าแห่งทู ซิชิลีส์ พระราชธิดาในพระเจ้าแฟร์ดีนันท์ที่ 2 แห่งทู ซิชิลีส์ และอาร์ชดัชเชสมารีอา เทเรซ่าแห่งออสเตรีย เมื่อวันที่ 21 ตุลาคม พ.ศ. 2405 มีพระโอรส 3 พระองค์ และพระธิดา 1 พระองค์ ดังนี้...
 อาร์ชดยุกฟรันทซ์ แฟร์ดีนันท์ คาร์ล ลูทวิช โยเซ็ฟ แห่งออสเตรีย-เอ็สเทอ ประสูติเมื่อวันที่ 18 ธันวาคม พ.ศ. 2406 สิ้นพระชนม์เนื่องจากถูกลอบปลงพระชนม์เมื่อวันที่ 28 มิถุนายน พ.ศ. 2457 ทรงอภิเษกสมรสกับ เค้านท์เตสโซฟี โชเท็ค มีพระโอรสและพระธิดารวม 3 พระองค์
 อาร์ชดยุกอ็อทโท ฟรันทซ์ โยเซ็ฟ คาร์ล ลูทวิช มารีอา แห่งออสเตรีย ประสูติเมื่อวันที่ 21 เมษายน พ.ศ. 2408 สิ้นพระชนม์เมื่อวันที่ 1 พฤศจิกายน พ.ศ. 2449 ทรงอภิเษกสมรสกับ เจ้าหญิงมารีอา โยเซ็ฟ่าแห่งซัคเซิน มีพระโอรสทั้งหมด 2 พระองค์
 อาร์ชดยุกแฟร์ดีนันท์ คาร์ล ลูทวิช โยเซ็ฟ โยฮัน มารีอา แห่งออสเตรีย ประสูติเมื่อวันที่ 27 ธันวาคม พ.ศ. 2411 สิ้นพระชนม์เมื่อวันที่ 10 มีนาคม พ.ศ. 2458 ทรงอภิเษกสมรสกับสาวสามัญชน แบร์ทา ซูเบอร์ ไม่มีพระโอรสหรือพระธิดาเลย
 อาร์ชดัชเชสมาร์กาเร็ต โซฟี มารี แอนนันซิเอต้า เธเรเซีย แคโรไลน์ หลุยส์ โยเซ็ฟิน โจฮันนา แห่งออสเตรีย ประสูติเมื่อวันที่ 13 พฤษภาคม พ.ศ. 2413 สิ้นพระชนม์เมื่อวันที่ 24 สิงหาคม พ.ศ. 2445 ทรงอภิเษกสมรสกับ ดยุคอัลเบรชท์แห่งวืร์มเต็มเบิร์ก มีพระโอรสและพระธิดารวม 6 พระองค์

ต่อมา เจ้าหญิงมารีอา แอนนันซิเอต้าทรงสิ้นพระชนม์กะทันหันเมื่อวันที่ 4 พฤษภาคม พ.ศ. 2414พระองค์จึงทรงอภิเษกสมรสเป็นครั้งที่ 3 กับเจ้าหญิงมารีอา เทเรซ่าแห่งโปรตุเกส พระราชธิดาในพระเจ้ามิเกลที่ 1 แห่งโปรตุเกส และเจ้าหญิงอาเดลเลดแห่งโลเวนสไตน์-เวอร์เธ็ม-โรเซนเบิร์ก มีพระธิดา 2 พระองค์ ดังนี้...
 อาร์ชดัชเชสมารีอา แอนนันซิเอต้า อาเดลเลด เธเรเซีย มิคาเอลล่า แคโรไลน์ หลุยส์ ปิอา อิกเนเชีย แห่งออสเตรีย ประสูติเมื่อวันที่ 31 กรกฎาคม พ.ศ. 2419 สิ้นพระชนม์เมื่อวันที่ 8 เมษายน พ.ศ. 2504 ทรงไม่อภิเษกสมรส ทรงเป็นหัวหน้าแม่ชีในวิหารแห่งหนึ่งใน กรุงปราก
 อาร์ชดัชเชสเอลิซาเบธ อมาลี่ ยูเจเนีย มารีอา เธเรซี แคโรไลน์ หลุยส์ โยเซ็ฟ่า แห่งออสเตรีย ประสูติเมื่อวันที่ 7 กรกฎาคม พ.ศ. 2421 สิ้นพระชนม์เมื่อวันที่ 13 มีนาคม พ.ศ. 2503 ทรงอภิเษกสมรสกับเจ้าชายอาล็อยส์แห่งลีชเทินชไตน์ มีพระโอรสและพระธิดารวม 8 พระองค์

อาร์ชดยุกคาร์ล ลูทวิชทรงสิ้นพระชนม์เมื่อวันที่ 19 พฤษภาคม พ.ศ. 2439 ด้วยไข้ไทฟอยด์ สิริพระชันษาได้ 63 ชันษา พระศพถูกฝังไว้ที่วิหารฮาพส์บวร์ค กรุงเวียนนา

 ราชตระกูล 
+พระราชตระกูลในสามรุ่นของอาร์ชดยุกคาร์ล ลูทวิชแห่งออสเตรีย อาร์ชดยุกคาร์ล ลูทวิชแห่งออสเตรีย พระชนก:อาร์ชดยุกฟรันทซ์ คาร์ลแห่งออสเตรีย พระอัยกาฝ่ายพระชนก:จักรพรรดิฟรันทซ์ที่ 2 แห่งโรมันอันศักดิ์สิทธิ์ พระปัยกาฝ่ายพระชนก:จักรพรรดิลีโอโพลด์ที่ 2 แห่งโรมันอันศักดิ์สิทธิ์ พระปัยยิกาฝ่ายพระชนก:เจ้าหญิงมารีอา หลุยซ่าแห่งสเปน พระอัยยิกาฝ่ายพระชนก:เจ้าหญิงมารีอา เทเรซ่าแห่งทู ซิชิลีส์ พระปัยกาฝ่ายพระชนก:พระเจ้าแฟร์ดีนันท์ที่ 1 แห่งทู ซิชิลีส์ พระปัยยิกาฝ่ายพระชนก:อาร์ชดัชเชสมารี แคโรไลน์แห่งออสเตรีย พระชนนี:เจ้าหญิงโซฟีแห่งบาวาเรีย พระอัยกาฝ่ายพระชนนี:พระเจ้ามัคซีมีลีอานที่ 1 โยเซ็ฟแห่งบาวาเรีย พระปัยกาฝ่ายพระชนนี:ท่านเค้านท์เฟรเดอริก ไมเคิลแห่งซไวน์บรืคเคน-เบอร์เก็นเฟลด์ พระปัยยิกาฝ่ายพระชนนี:เค้านท์เตสมารี ฟรานซิสก้าแห่งซาล์สแบช พระอัยยิกาฝ่ายพระชนนี:เจ้าหญิงแคโรไลน์แห่งบาเดน พระปัยกาฝ่ายพระชนนี:มาร์เกรฟคาร์ล ลูทวิชแห่งบาเดน พระปัยยิกาฝ่ายพระชนนี:แลนด์กราวีนอามีลี่แห่งเฮสส์-ดาร์มสตัดท์